། །སློབ་དཔོན་ངག་དབང་གྲགས་པས་མཛད་པའི་ཕྱག་རྒྱ་
ཆེན་པོ་ཡི་གེ་མེད་པ་བཞུགས་སོ། །
༄༅། །བླ་མ་དམ་པའི་ཞབས་ལ་སྤྱི་བོས་གུས་པས་ཕྱག་འཚལ་ལོ། །རྗེ་བཙུན་མ་
འཕགས་མ་སྒྲོལ་མ་ལ་ཕྱག་འཚལ་ལོ། །རྣལ་འབྱོར་ཆེན་པོ་དཔལ་གསང་བ་འདུས་པའི་
རྒྱུད་དང་། བརྟག་པ་གཉིས་པ་དང་། རྗེ་བཙུན་མ་སྒྲོལ་མའི་གསུང་ངག་ལ་བརྟེན་ནས།
སློབ་དཔོན་ངག་གི་དབང་ཕྱུག་གྲགས་པས་ཡན་ལག་བདུན་པ་དང་བཞི་པ་སྣང་བར་
བྱེད་པ་ལ་སོགས་པའི་བསྟན་བཅོས་མཛད་། བསྟན་བཅོས་དེ་དག་དང་། སློབ་དཔོན་
ཌོམྦི་ཧེ་རུ་ཀས་རྡོ་རྗེ་བདག་མེད་མའི་སྒྲུབ་ཐབས་བདུད་རྩིའི་འོད་ཅེས་བྱ་བའི་སྙིང་པོ་
ལྟ་བུ་ཕྱག་རྒྱ་ཆེན་པོ་ཡི་གེ་མེད་པ་ཞེས་བྱ་བའི་གདམས་ངག་འདི་མཛད་པ་ཡིན་
ནོ། །དེའང་རྗེ་བཙུན་མ་སྒྲོལ་མ་ལས་སློབ་དཔོན་ངག་གི་དབང་ཕྱུག་གྲགས་པས་ཐོས
དེ་ལས་སློབ་དཔོན་དེ་ཝ་ཨཱ་ཀ་ར་ཙནྡྲས་གསན། དཔོན་སློབ་དེ་གཉིས་ཀ་ལས་ཇོ་བོ་ཨ་
མོ་གྷ་བཛྲས་གསན། དེའི་སློབ་མ་བླ་མ་འབྲོག་མི། དེ་ལ་བླ་མ་སེ་མཁར་ཆུང་བས། དེ་ལ་
རྗེ་དགོན་པ་བས། དེ་ལ་བླ་མ་རྗེ་བཙུན་ས་སྐྱ་པས་གསན་ནོ། །དེ་ལྟ་བུའི་གདམས་ངག་
འདི་ལ་གསུམ། ཐོག་མར་བྱ་རྒོད་ཀྱི་མཇུག་སྟེགས་བཅའ་བ་དང་འདྲ་བར་མཁའ་འགྲོ་
མའི་བྱིན་རླབས་ཀྱིས་བྱིན་གྱིས་བརླབ་པ་དང་། བར་དུ་ལམ་བསྒོམ་པ་དང་། མཐར་
འབྲས་བུ་སྐུ་གསུམ་ཡན་ལག་བདུན་ལྡན་ཐོབ་ཚུལ་ལོ། །དང་པོ་བྱིན་རླབས་བྱ་བ་ནི།
དུས་འབྱུང་པོའི་ཉི་མ་ཆེ་ཆུང་གང་ཡང་རུང་བ་ལ་གཏད། གནས་ཁང་ཕྱག་དར་བྱ།
- 171 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
རྟེན་དགྲམ། ཁྱད་པར་དུ་རྗེ་བཙུན་མ་ལྷ་མོ་བཅོ་ལྔའི་མཁའ་འགྲོ་སྙིང་གི་འཁོར་ལོ་
ཞེས་བྱ་བ་དཔེའུ་ཆུང་བཞིན་དུ་བྱ།
དེ་མ་གྲུབ་ན་མེ་ཏོག་གི་ཚོམ་བུ་དཔེའུ་ཆུང་བཞིན་
དུ་བྱ། དེ་གཉིས་ཀའང་གཉན་པ་ཡིན་གསུངས་ནས་ཕྱག་ལེན་མི་མཛད་ན། ལྷ་མོ་
བཅོ་ལྔའི་དཀྱིལ་འཁོར་བཞིན་དུ་མེ་ཏོག་གི་ཚོམ་བུ་བཅོ་ལྔ་པའི་ཕྱག་ལེན་མཛད།
དེའང་མ་གྲུབ་ན་ནམ་མཁར་ལྷ་མོ་བཅོ་ལྔའི་དཀྱིལ་འཁོར་བསྒོམས་ཀྱང་བཏུབ་
གསུངས། དེ་ནས་མཆོད་པ་དང་གཏོར་མ་ལ་སོགས་པ་རྒྱ་ཆེར་བཤམ། ལྷ་བཤོས་གྲུབ་
ན་བཅོ་ལྔ། མ་གྲུབ་ན་ལྔ། གཞན་ཡང་མཆོད་པ་ཅི་འབྱོར་དུ་བཤམ། ནང་གི་མཆོད་པ་
ཆང་ལ་བདུད་རྩི་སྦྱར་བའང་མདུན་དུ་གཞག
གཏོར་མ་གཉིས་ལ་སོགས་པ་བཤམ།
ཚོགས་ཀྱི་ཡོ་བྱད་ཀྱང་ཤོམ་དུ་གཞུག འབྱོར་པའི་ཚོད་དང་སྦྱར་བའི་རྣལ་འབྱོར་པ་
རྣམས་སྤྱན་དྲངས་ལ། གྲལ་ལ་རིམ་པ་བཞིན་དགོད། མཎྜལ་དང་མེ་ཏོག་ཕུལ་ལ། ལྷའི་
རྣལ་འབྱོར་ལ་གནས་པར་གསོལ་བ་གདབ། རྗེ་བཙུན་མ་བདག་མེད་མ་ལྷ་མོ་བཅོ་ལྔའི་
མངོན་པར་རྟོགས་པ་རྒྱས་པར་བསྒོམ། མཆོད་བསྟོད་བྱ། བཟླས་པ་ཅི་རིགས་པར་བྱ། དེ་
ནས་མདུན་དུ་བཤམས་ནས་ཡོད་དམ། མེད་ན་ལྷ་མོ་བཅོ་ལྔ་མདུན་གྱི་ནམ་མཁར་
བསྒོམས་ནས་ཡོད་པ་ལ་མཆོད་བསྟོད་རྒྱས་པར་བྱ། འབྱུང་པོའི་ཚོགས་ལ་གཏོར་མ་
གཏང་། ཚོགས་བྱིན་གྱིས་བརླབས་ལ་ཕུད་བླ་མ་དང་མཁའ་འགྲོ་རྣམས་ལ་དབུལ།
ཚོགས་ལ་ལོངས་སྤྱད། ཚིམ་པ་དང་ལྷག་མ་བསྡུས་ལ་གཏང་། ཡི་གེ་བརྒྱ་པ་གདོན།
བཀྲ་ཤིས་ཀྱི་ཚིགས་བཅད་དང་། སྨོན་ལམ་གདབ། བདག་ཉིད་བསྲུང་བར་བྱ། ཆོ་ག་མ་
ཐོབ་པའི་རྣལ་འབྱོར་པ་གཞན་རང་སར་གཏང་། དེ་ནས་བྱིན་རླབས་ཞུ་བར་འདོད་
པའི་སློབ་མ་རྣམས་ཁྲུས་བྱས་ཏེ་གྲལ་ལ་རིམ་གྱིས་དགོད། མཎྜལ་འབུལ་དུ་གཞུག ཡོན་
བླང་། དེ་ནས་བླ་མ་ལ་གསོལ་བ་གདབ་པར་བྱ་སྟེ། སྟོང་པའི་སྙིང་པོར་ཕྱག་འཚལ་
བསྟོད། །རྟོག་པ་ཐམས་ཅད་ཡང་དག་སྤང། །ཐམས་ཅད་མཁྱེན་པའི་ཡེ་ཤེས་
- 172 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
ཚོགས། །ཡེ་ཤེས་སྐུ་ལ་ཕྱག་འཚལ་བསྟོད། །ཅེས་པ་ལན་གསུམ་གྱིས་བླ་མ་ལ་བསྟོད། དེ་
ནས་ཐབས་དང་ཤེས་རབ་ཀྱི་རྒྱུད་ལ་བསྟོད་དེ། འགྲོ་བའི་མི་ཤེས་གཅོད་མཛད་
ཅིང་། །དག་པའི་དེ་ཉིད་དོན་སྟོན་མཛད། །བདག་མེད་ཆོས་ལས་བྱུང་བ་ཡི། །རྡོ་རྗེའི་
གསུང་ལ་ཕྱག་འཚལ་བསྟོད། །ཅེས་ལན་གསུམ་དུའོ། །དེ་ནས་ཐབས་ཁྱད་པར་ཅན་ལ་
བསྟོད་པར་བྱ་སྟེ། རྫོགས་སངས་རྒྱས་དང་བྱང་ཆུབ་སེམས། །ཕ་རོལ་ཕྱིན་པའི་ཡོན་
ཏན་རྣམས། །མགོན་པོ་ལས་ནི་རྟག་ཏུ་བྱུང༌། །ཐབས་ཆེན་མཆོག་ལ་ཕྱག་འཚལ་
བསྟོད། །ཅེས་ལན་གསུམ་དུ་བརྗོད་པར་བྱའོ། །དེ་ནས་གསོལ་བ་གདབ་པ་ནི། ཀུན་
མཁྱེན་ཡེ་ཤེས་ཕུང་པོ་ཅན། །སྲིད་པའི་འཁོར་ལོ་རྣམ་སྦྱོང་བ། །དེ་རིང་བཤད་པའི་རིན་
ཆེན་གྱི། །གཙོ་བོས་བདག་ལ་བཀའ་དྲིན་སྐྱོབས། །ཞེས་ལན་གསུམ་དུ་གསོལ་བ་གདབ
པར་བྱའོ། །དེ་ནས་སློབ་མས་བདག་གི་བླ་མ་འདི་རྡོ་རྗེ་འཆང་ཆེན་པོ་ཡིན་ངེས་སྙམ་
པའི་བློ་བསྐྱེད་ལ་གུས་འདུད་དྲག་པོ་བྱེད་དུ་གཞུག བླ་མས་ཆོས་ཐམས་ཅད་རྨི་ལམ་
ལྟ་བུ་ཡིན་ནོ། །ཞེས་བྱ་བ་ལ་སོགས་པའི་རྟོག་པའང་བསྐྱེད་དེ། དེ་དག་ནི་བྱིན་གྱིས་
བརླབ་པའི་སྔོན་དུ་བྱ་བའི་རིམ་པའོ། །དེ་ནས་བྱིན་གྱིས་བརླབ་པའི་ཆོ་ག་དངོས་ནི།
སློབ་མ་ལ་དམིགས་པ་བསྟན་ཏེ། རང་གི་མདུན་དུ་ཤིང་རིང་པོ་ཞིག་བསྒོམ། དེ་ནས་
རང་གི་ལུས་གཉིས་སུ་ཕྱེ་ལ། གཅིག་ཤིང་གི་རྩ་བར་གཞག གཅིག་གོས་མེད་པར་
གཅེར་བུར་བྱས་ལ། ཤིང་དེ་ལ་འཛེགས་ཏེ། རྩེ་མོར་ཙོག་པུར་བསྡད་པར་བསམས་ལ།
ཤིང་གི་རྩ་བར་བལྟ། དེའི་ཚེ་གཡང་ཟ་བའི་འཇིགས་པ་རང་ཤུགས་ཀྱིས་འབྱུང་། དེ་
དག་གི་དུས་སུ་སློབ་མ་རྣམས་རྐང་པ་གཞིབས་ཏེ་འཕོངས་ས་ལ་མ་རེག་པར་བྱས་ཏེ་
སྡོད་དུ་གཞུག ལུས་རན་ཚད་དུ་གཡོ་ཞིང་། རླུང་རིམ་གྱིས་ཕྱིར་འབུད། དེས་འཕྲལ་དུ་
ཉམས་མྱོང་སྐྱེ། ཉམས་མྱོང་སྐྱེས་ན་དེ་ཁོ་ན་ཉིད་ཡི་གེ་མེད་པ་ལ་ངོ་སྤྲད། གལ་ཏེ་དེས་
མ་སྐྱེས་ན། ལུས་དང་རླུང་གི་གནད་སྔར་དང་འདྲ་བ་ལ། སེམས་ཀྱི་གནད་ཉི་ཟླའི་འོད་
- 173 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
ཟེར་ལ་འཇུས་ཏེ། ཉི་ཟླའི་སྟེང་དུ་བསྡད་ལ་གླིང་བཞིར་བལྟ། མར་ཤིང་གི་རྩེ་མོ་ལ་
སེམས་དྲག་ཏུ་གཏད། ཤིང་གི་རྩ་བ་ལ་གཏད། ཤིང་གི་རྩ་བ་ན་འདུག་པའི་བདག་གི་
ལུས་རྙིང་པ་ལ་བལྟ། བདག་གི་ལུས་སྟེང་འོག་གང་ཡིན་བརྟག བདག་གི་ལུས་གང་
ཡང་ཡིན་ལ། གང་ཡང་མ་ཡིན་པའི་དོན་ཡི་གེ་མེད་པ་ལ་ངོ་སྤྲད་ལ། དེ་དག་གི་དུས་
སུ་སློབ་དཔོན་གྱི་བྱ་བ་ནི། བདུད་རྩི་བྱིན་གྱིས་བརླབས་པ་ཉེ་བར་བཞག་ལ། བདུད་
རྩིས་ལུས་ཐམས་ཅད་ལ་ཁྱབ་པར་གཏོར་ཞིང་། ཌ་མ་རུའི་སྒྲ་ལ་སོགས་པ་ནི་ལུས་ཀྱི་
བྱ་བའོ། །ངག་གི་བྱ་བ་ནི། ཕྲེང་བའི་སྔགས་བཟླའོ། །སེམས་ཀྱི་བྱ་བ་ནི། ཏིང་ངེ་འཛིན་
གྱི་ཕྲེང་བའི་སྔགས་དམར་པོའི་ཚུལ་གྱིས་འོད་ཟེར་འཕྲོས་ཏེ་སློབ་མའི་ལུས་ཐམས་
ཅད་ལ་ཁྱབ་པས་སེམས་ཀྱི་རྟེན་སྙིང་ག་ན་ཡོད་པའི་ཡི་གེ་ཧཱུྃ་དེ་དམར་ལམ་ལམ་སོང་
བར་བསམ་མོ། །རྫས་ཀྱི་རྟེན་འབྲེལ་གུ་གུལ་གྱི་དུད་པས་ཀྱང་བདུག་གོ །ཉམས་སྐྱེས་
ནས་དེ་ཁོ་ན་ཉིད་ཀྱི་གླུ་དབྱངས་དང་བཅས་པས་བླང་བར་བྱ་སྟེ། དེའང་འདི་སྐད་དུ།
ཁོང་སྟོང་ཁྱོད་ཀྱི་སྐུ་ལ་མེད། །ཤ་དང་རུས་པ་ཁྲག་མེད་དེ། །ནམ་མཁའ་ལ་ནི་འཇའ་
ཚོན་བཞིན། །ཁྱོད་ཀྱི་སྐུ་ནི་སྟོན་པར་མཛད། །སྐུ་ལ་བསྙུན་མེད་མི་གཙང་མེད། །བཀྲེས་
དང་སྐོམ་པ་འབྱུང་མེད་ཀྱང་། །ཁྱོད་ནི་འཇིག་རྟེན་རྗེས་མཐུན་ཕྱིར། །འཇིག་རྟེན་བྱ་
བ་སྟོན་པར་མཛད། །ཆུ་ཟླ་བཞིན་དུ་གཟུང་དུ་མེད། །ཆོས་རྣམས་ཀུན་ལ་གནས་པ་
།ང་རྒྱལ་མེད་ཅིང་རྨོངས་མི་མངའ། །དམིགས་མེད་ཁྱོད་ལ་ཕྱག་འཚལ་
ལོ། །གཤེགས་དང་བཞུགས་དང་དེ་བཞིན་གཟིམས། །སྤྱོད་ལམ་དག་ནི་ཐམས་ཅད
དུ། །ཁྱོད་ནི་རྟག་ཏུ་མཉམ་འཇོག་པ། །དམིགས་མེད་ཁྱོད་ལ་ཕྱག་འཚལ་བསྟོད། །སྒྱུ་མ་
ལྟ་བུའི་ཏིང་འཛིན་གྱིས། །རྫུ་འཕྲུལ་ཆེ་ལ་རྣམ་འཕྲུལ་ཅིང་། །སྣ་ཚོགས་མིན་ལ་སྙོམས་
འཇུག་པ། །དམིགས་མེད་ཁྱོད་ལ་ཕྱག་འཚལ་བསྟོད། །ཅེས་བརྗོད་ཅིང་ཕྱག་འཚལ་
ལོ། །ཀུན་གྱི་མཚམས་སུའང་ཕྲེང་བའི་སྔགས་དབྱངས་སུ་གླུ་བླང་། བུང་བ་མེ་ཏོག་ལ་
མེད།
- 174 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
ཞེན་པ་མེད་ཅིང་། སྦྲང་རྩི་གཞིབས་ནས་འགྲོ་བ་ལྟར། ཡུལ་རྣམས་ལ་ཞེན་པ་མེད་པར་
ལོངས་སྤྱོད་ཅིང་། དེ་ཁོ་ན་ཉིད་ཡི་གེ་མེད་པ་ལ་ངོ་སྤྲད་དོ། །དེ་དག་གིས་ནི་ལུས་
འདར་བ་དང་། ངག་སྨྲ་བ་དང་། སེམས་ལ་མི་རྟོག་པ་ལ་སོགས་པ་དུ་མ་འབྱུང་སྟེ།
དེས་གནད་ཟིན་པ་ཡིན་ནོ། །སེམས་དྲན་མེད་དུ་སོང་ན། ལུས་ལ་མི་རེག་པར་དེ་བཞིན་
དུ་གཞག འཕར་གཡོ་འབྱམས་ན་སེམས་སུ་ངོ་སྤྲད་ལ་གཞག ཡོད་ན་ཚོགས་ལ་ལོངས་
སྤྱད། སྨོན་ལམ་གདབ། བདག་དང་སློབ་མའི་གནས་གསུམ་ཡི་གེ་གསུམ་གྱིས་བསྲུངས་
ལ་འདི་སྐད་དུ། འདི་ལྟ་བུའི་ཉམས་མྱོང་ཐམས་ཅད་རང་གི་སེམས་རིག་པ་གཅིག་གི་
ངང་ཡིན། དེའང་མེད་ཀྱང་སྣང་བས་སྒྱུ་མ། ངོས་གཟུང་མེད་པས་སྟོང་པ། དེ་གསུམ་
དབྱེར་མེད་པ་ནི་ཕྱག་རྒྱ་ཆེན་པོ་ཡི་གེ་མེད་པ་ཞེས་བྱ་བ་ཡིན་ནོ།
།ཞེས་བསྟན་ལ་
ཉམས་མྱོང་བསྐྱང་དུ་གཞུག དེ་ནས་བླ་མའི་ཞབས་ལ་ཕྱག་བྱ། ཡོན་དབུལ། ལས་ཀྱི་
རྗེས་བསྡུ། བསྲུང་བ་བྱས་ལ་ཅི་བདེ་བར་གནས་སོ། །དེ་དག་ནི་སྔོན་དུ་བྱིན་རླབས་ཀྱི་
ཆོ་གའོ། །དེ་ལྟར་བྱིན་རླབས་ཀྱི་རྒྱུན་དང་ལྡན་པ་དེ་ལ་མན་ངག་བསྟན་པར་བྱ་སྟེ། དེ་
ལ་གསུམ། དང་པོ་སེམས་ངོས་གཟུང་བ། བར་དུ་སེམས་གདུལ་བ། ཐ་མ་དེ་ཁོ་ན་ཉིད་
ལ་བློ་གཞག་པའོ། །དེ་རེ་རེ་ལའང་གསུམ་གསུམ་སྟེ། དང་པོའི་གསུམ་ནི། སོང་སར་
གཟུང་། གཞག་སར་བསྐྱང་། མཐའ་གཉིས་སྤང་པའོ། །བར་པའི་གསུམ་ནི། སོང་སར་
འཆོར་དུ་མི་འཇུག གཞག་སར་དལ་དུ་མི་འཇུག གོང་འོག་ཏུ་ཐལ་དུ་མི་འཇུག་
པའོ། །ཐ་མའི་གསུམ་ནི། དཔེ་ལ་བསླབ། དོན་ལ་བསླབ། དཔེ་དོན་བསྲེ་བ། ཞེས་བྱ་བ་
གསུམ་ཡིན་ཏེ། རེ་ཞིག་མདོར་བསྟན་པ་རྩ་བའི་ཆོས་དགུ་ཡིན་ནོ། །དེ་ལ་སེམས་གཟུང་
བའི་དང་པོ་སོང་སར་གཟུང་བ་ནི། སྟན་བདེ་བ་ལ་བསྡད། རྩ་བའི་བླ་མ་དང། རྗེ་
བཙུན་མ་སྒྲོལ་མ་ནས་བཟུང་སྟེ་བླ་མ་བརྒྱུད་པ་རྣམས་ལ་སྐྱབས་འགྲོ་དང་མོས་གུས་
དྲག་ཏུ་བྱ། བྱང་ཆུབ་ཀྱི་སེམས་བསྒོམ། བླ་མ་སྤྱི་བོར་བསྒོམ། ཡི་དམ་གྱི་ལྷ་གསལ་བཏབ་
- 175 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
ལ། རང་གི་སེམས་གང་དུ་སོང་བ་གཅིག་ཏུ་དྲན་པའི་ཐག་པས་གཟུང་ངོ་། །གཞག་སར་
བསྐྱང་བ་ནི།
སེམས་གཟུང་བ་དེ་ལས་གཞན་དུ་ཤོར་དུ་མི་འཇུག་པར་དེ་ཉིད་དུ་
བསྐྱང་། དེའང་རང་གི་སེམས་དཀོན་མཆོག་གི་རྟེན་ལྟ་བུ་གཅིག་གི་དྲུང་དུ་སོང་ན། དེ་
ལས་གཞན་དུ་མི་གཏོང་བ་དེ་ནི་སོང་སར་གཟུང་བ། དེ་ཉིད་ཀྱི་སྟེང་དུ་དྲན་པའི་ཐག་
པས་གཟུང་ནས་སྐྱོང་བ་དེ་ནི་གཞག་པར་བསྐྱང་བ། འདས་པ་དང་མ་འོངས་པའི་རྗེས་
མི་གཅོད་པ་ནི་མཐའ་གཉིས་སྤང་བ་ཡིན་ནོ། །ཡང་དཀོན་མཆོག་གི་རྟེན་ལྟ་བུ་ལ་
སེམས་གཟུང་བ་དེ་མ་ཐུབ་ནས། མདུན་གྱི་ཀ་བའམ། བུམ་པའམ། ཆུའི་སྒྲ་ལྟ་བུ་ཞིག་
དང་། རེངས་བུའི་དྲི་ལྟ་བུ་ལ་རྣམ་རྟོག་སོང་ན། ཡང་དེ་ཉིད་དུ་སོང་སར་གཟུང་ཞིང་།
གཞག་སར་བསྐྱངས་ལ་མཐའ་གཉིས་སྤང་བར་བྱའོ། །འདི་དག་གིས་སེམས་ཟིན་པར་
འགྱུར་རོ། །གལ་ཏེ་མ་ཟིན་ན། སྔར་བྱིན་རླབས་ཀྱི་དུས་སུ་བྱས་པའི་ཤིང་གི་རྩེ་མོར་
འཇོག་པ་དང་། ཉི་ཟླའི་སྟེང་དུ་འཇོག་པ་ལ་སོགས་པ་ལ་སེམས་གཟུང་། དེས་ཀྱང་མ་
ཟིན་ན་མདུན་གྱི་ནམ་མཁའ་དང་། སྣའི་རྩེ་མོ་དང་། སྨིན་ཕྲག་དང་། ལྟེ་བ་ལ་སོགས་
པའི་བར་དུ་སྤོས་ཤིང་སྤོས་ཤིང་སྔར་གྱི་གནད་གསུམ་གྱིས་སེམས་གཟུང་བར་བྱ་སྟེ།
འདིས་ངེས་པར་སེམས་ཟིན་པར་འགྱུར་རོ། །
སྤྱི་དོན་གཉིས་པ་སེམས་གདུལ་བའི་དང་པོ་སོང་སར་འཆོར་དུ་མི་འཇུག་པ་ནི།
སེམས་གང་དུ་འགྲོའང་དྲན་པའི་ཐག་པས་བཏགས་ནས། དྲན་པས་མ་ཟིན་པའི་
སེམས་རྐྱང་པར་འཆོར་དུ་མི་འཇུག དྲན་པས་མ་ཟིན་ན་རྣམ་རྟོག་འཁོར་བའི་མཐར་
ལྷུང་བ་ཡིན་ནོ། །གལ་ཏེ་དྲན་པས་མ་ཟིན་པར་བྱུང་ན་སོང་སར་ཤོར་བ་ཡིན་པས།
གཉེན་པོ་བསྐྱེད་ལ་ཡང་འཆོར་དུ་མི་འཇུག་གོ །གཉིས་པ་གཞག་སར་དལ་དུ་མི་
འཇུག་པ་ནི། སེམས་གཞག་སར་ལྟེངས་ནས་ཞི་གནས་སུ་སོང་ན། ཉན་ཐོས་སུ་འགྱུར་
བས་ན། སེམས་མ་ཐུལ་བ་ཡིན་པས། སྔར་སྨོས་པའི་དེ་བཞིན་གཤེགས་པའི་རྟེན་ནམ།
- 176 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
ཀ་བའམ། བུམ་པ་ལ་སོགས་པ་གང་ལ་སེམས་འཐོན་འདུག་པ་དེ་ལས་བཏོན་ལ་གཞན་
ལ་གཞག དེ་བཞིན་དུ་སེམས་དར་ཅིག་ཀྱང་དལ་དུ་མི་འཇུག་པར་དམིགས་པ་སྤོས་
ཤིང་སྤོས་ཤིང་སེམས་ཞི་གནས་ཀྱི་དབང་དུ་མི་གཏོང་བར་སེམས་གདུལ་བར་
བྱའོ། །གོང་འོག་ཏུ་ཐལ་དུ་མི་འཇུག་པ་ནི། སེམས་འཕྲོ་བ་དང་ཞི་གནས་གཉིས་ཀའི་
དབང་དུ་མི་གཏོང་བ་སྟེ། མདོར་ན་གནས་པར་འདོད་ན་གནས་པའི་དབང་ཡང་ཡོད།
འཕྲོ་བར་འདོད་ན་འཕྲོ་བའི་དབང་ཡང་ཡོད། གནས་པ་དང་འཕྲོ་བ་གཉིས་ཀ་ལའང་
དྲན་པའི་ཐག་པས་ཟིན་པ་སྟེ། རང་ཇི་ལྟར་འདོད་པར་འོང་བ་ནི་སེམས་ཐུལ་བ་ཡིན་
ནོ། །
སྤྱི་དོན་གསུམ་པ་དེ་ཁོ་ན་ཉིད་ལ་བློ་གཞག་པའི། དང་པོ་དཔེ་ལ་བསླབ་པ་ལ་
གསུམ། འཁྲུལ་པའི་དུས། འཁྲུལ་པར་གོ་བའི་དུས། འཁྲུལ་བ་གཞི་མེད་དུ་ཁོང་དུ་ཆུད་
པའི་དུས་སོ། །དང་པོ་ནི། སྒྱུ་མའི་དཔེ་བཅུ་གཉིས་ལ་བསླབ་པ་སྟེ། དང་པོ་ལུང་པ་
ཐམས་ཅད་སྨིག་རྒྱུའི་ཆུ་ལ་ཆུས་ཁེངས་པར་མཐོང་བ་སྟེ། འདི་རྣམས་ནི་ཕྱིའི་རྒྱ་མཚོ་
ཡིན་ནོ་སྙམ་པ་ནི་འཁྲུལ་པའི་དུས། དེ་ནས་མར་ཕྱིན་ཙ་ན་ཆུ་མ་ཡིན་པའི་སྨིག་རྒྱུར་
མཐོང་བ་སྟེ། འདི་ནི་ཆུ་མ་ཡིན་ལ། སྨིག་རྒྱུར་འདུག་གོ་སྙམ་པ་ནི་འཁྲུལ་པ་ལ་འཁྲུལ